ΓΡΑΠΤΗ ΕΡΩΤΗΣΗ E-0770/96 υποβολή: Jan Mulder (ELDR) και Florus Wijsenbeek (ELDR) προς την Επιτροπή (1 Απριλίου 1996)

Θέμα: Εφαρμογή της οδηγίας 90/675 ΕΟΚ: προβλήματα κατά τη μεταφόρτωση ζωϊκών προϊόντων με συνακόλουθη εναέρια ή δια θαλάσσης μεταφορά.

1. Έχει ενημερωθεί η Επιτροπή για τα συγκεκριμένα προβλήματα που δημιουργεί η εφαρμογή της οδηγίας 90/675/ΕΟΚ ((ΕΕ L 373 της 31.12.1990, σελ. 1. )) προκειμένου για τη μεταφόρτωση ζωϊκών προϊόντων με συνακόλουθη εναέρια ή δια θαλάσσης μεταφορά;

2. Εάν ναί, προτίθεται η Επιτροπή να λάβει υπόψη της, κατά την αναθεώρηση της οδηγίας αυτής τα άσκοπα και (σοβαρά εμπόδια στις διαδικασίες διοικητικής μέριμνας στους λιμένες, τις μεγάλες καθυστερήσεις που δημιουργούνται, τον κίνδυνο ουσιαστικής μειώσεως της αξίας των αλλοιώσιμων ζωικών προϊόντων και το απορρέον υψηλό κόστος κατά τη διεξαγωγή υγειονομικών ελέγχων στη μεταφόρτωση;

3. Βάσει των ανωτέρω, προτίθεται η Επιτροπή να αναθεωρήσει την ανωτέρω οδηγία ούτως ώστε οι υλικοί έλεγχοι, οι έλεγχοι συμμορφώσεως και οι έλεγχοι εγγράφων να διεξάγονται στους λιμένες προορισμού όταν πρόκειται για μεταφόρτωση ζωϊκών προϊόντων με συνακόλουθη εναέρια ή δια θαλάσσης μεταφορά;

4. Εάν δεν προτίθεται η Επιτροπή να προβεί σε αναθεώρηση της οδηγίας ποιά είναι τα επιχειρήματα της σχετικώς;

Απάντηση του κ. Fischler εξ ονόματος της Επιτροπής (30 Απριλίου 1996)

1-3. Η Επιτροπή γνωρίζει ότι, στην περίπτωση μεταφόρτωσης για θαλάσσια ή εναέρια μεταφορά, οι βιομηχανίες δεν είναι πρόθυμες να διαθέσουν στις κτηνιατρικές αρχές του συνοριακού σταθμού ελέγχου στον τόπο άφιξης το πρωτότυπο κτηνιατρικό πιστοποιητικό.

Οι κανόνες σχετικά με τη μεταφόρτωση για εναέρια ή δια θαλάσσης μεταφορά θεσπίζονται στο άρθρο 8 παράγραφος 4 της οδηγίας 90/675/ΕΟΚ. Αυτό επιτρέπει να διενεργούνται οι φυσικοί έλεγχοι στο λιμάνι ή το αεροδρόμιο προορισμού, με τον όρο ότι τα προϊόντα μεταφέρονται δια θαλάσσης ή αεροπορικώς.

Η Επιτροπή παρέτεινε πρόσφατα την ισχύ των αποκαλούμενων «μεταβατικών μέτρων» (απόφαση 96/105/ΕΟΚ ((ΕΕ L 24 της 31.01.1996. ))) τα οποία διευκολύνουν τη μετάβασης στο νέο σύστημα ελέγχων. Η απόφαση αυτή προβλέπει ότι, στην περίπτωση μεταφόρτωσης σε ένα αεροδρόμιο ή θαλάσσιο λιμένα, οι φυσικοί έλεγχοι και οι έλεγχοι ταυτότητας διενεργούνται στο συνοριακό σταθμό ελέγχου στον τόπο προορισμού.

Η Επιτροπή καταρτίζει μία τροποποίηση της οδηγίας 90/675/ΕΟΚ, έτσι ώστε, σε περίπτωση μεταφόρτωσης, ο έλεγχος των εγγράφων και ο φυσικός έλεγχος να διενεργούνται καταρχάς στο συνοριακό σταθμό ελέγχου στον τόπο προορισμού. Η αρμόδια αρχή μπορεί να διενεργήσει έλεγχο των εγγράφων στο συνοριακό σταθμό ελέγχου στον τόπο εισόδου, με βάση το πρωτότυπο πιστοποιητικό ή έγγραφο ή ένα πιστοποιημένο αντίγραφο.

4. Η διατύπωση αυτή είναι αναγκαία για να δοθεί η δυνατότητα να διενεργείται έλεγχος των εγγράφων στην είσοδο για κτηνιατρικούς λόγους. Ωστόσο, δεν είναι απαραίτητο να υπάρχει διαθέσιμο το πρωτότυπο πιστοποιητικό ή έγγραφο στο συνοριακό σταθμό εισόδου όπου πραγματοποιείται η επιθεώρηση. Αρκεί ένα πιστοποιημένο αντίγραφο.

Η Επιτροπή προτίθεται να εξασφαλίσει ότι οι απαιτήσεις ελέγχου δεν έχουν μεγαλύτερες επιπτώσεις στις πράξεις μεταφόρτωσης από,τι απαιτείται για τη διασφάλιση της υγείας των ζώων και της δημόσιας υγείας στην Κοινότητα.